b'\n_START_ARTICLE_\nDen europeiske kringkastingsunion\n_START_SECTION_\nBakgrunn\n_START_PARAGRAPH_\nEBU ble grunnlagt 12. februar 1950 i Torquay i England. I 1993 slo EBU og International Radio and Television Organisation (OIRT) seg sammen, og dermed kom de sentral- og \xc3\xb8steuropeiske landene inn i unionen. OIRT var den \xc3\xb8steuropeiske versjonen av EBU._NEWLINE_P\xc3\xa5 tv-siden er det viktigste samarbeidet utveksling av nyhetsinnslag og bilder gjennom Eurovisionsnettverket. Dessuten st\xc3\xa5r EBU for flere felles sportssatsinger. Unionen har hovedkontor i Gen\xc3\xa8ve i Sveits, med kontorer i USA, Asia og Russland. Rundt 350 ansatte jobber i EBU. _NEWLINE_Unionen er ogs\xc3\xa5 vert for flere store kultur- og kunstarrangementer, der Eurovision Song Contest er det mest kjent kjente. Musikkonkurransen har v\xc3\xa6rt arrangert \xc3\xa5rlig siden 1956 og samler \xc3\xa5rlig rundt 200 millioner seere. Andre kjente EBU-arrangementer er Eurovision Young Musicians og Junior Eurovision Song Contest._NEWLINE_Unionens kjente signaturmelodi, eurovisjonshymnen, er f\xc3\xb8rste del av \xc2\xabTe Deum\xc2\xbb av Marc-Antoine Charpentier.\n_START_SECTION_\nMedlemmer\n_START_PARAGRAPH_\nFor \xc3\xa5 bli medlem av EBU m\xc3\xa5 landet ligge innenfor det europeiske kringkastingsomr\xc3\xa5det som definert av Den internasjonale telekommunikasjonsunion, eller det m\xc3\xa5 v\xc3\xa6re medlem av Europar\xc3\xa5det. Som fullverdig medlem har kringkasterne stemmerett i EBUs hovedforsamling og rett til \xc3\xa5 delta i unionens komiteer og r\xc3\xa5d.'